כבר שנים ארוכות שמכבי חיפה מעלה שחקני בית לקבוצה הבוגרת, אך אף אחד מהם לא הצליח לנעוץ יתד בהרכב בעמדה הבעייתית של המועדון - החלוץ. כל הסימנים מראים שמי שיכול לעשות זאת הוא מוחמד עוואד. היום (שני, 20:15) מול בני יהודה, הוא יוכל להראות שהעמדה הזו שייכת לו.
הירוקים סירבו לשחרר את עוואד בקיץ האחרון, למרות לא מעט הצעות שהתקבלו במועדון. אלא שכעת ישנה מחלוקת בין הצדדים בנוגע לחתימה על חוזה חדש וארוך טווח. החלוץ קיבל קרדיט בעונה החולפת מהצוות ההולנדי, אך הוא ראה כיצד מרקו בלבול מגיע ומעדיף על פניו את שון וייסמן והעונה את ירדן שועה – והוא חושש, בצדק מבחינתו, מקשירת עתידו המקצועי עם המועדון בו גדל.